TRITN เซ็นสัญญาก่อสร้างท่อขนส่งน้ำมันของ FPT มูลค่า 3.3 พันลบ.
TRITN ลงนามสัญญารับเหมาก่อสร้างท่อขนส่งน้ำมันของ FPT มูลค่า 3.3 พันลบ. ระยะเวลาก่อสร้าง 2 ปี
13 ม.ค. 2560

บริษัท ไทรทัน โฮลดิ้ง จำกัด (มหาชน) หรือ TRITN ระบุว่า เมื่อวันที่ 12 ม.ค.60 บมจ.สเตรกา (Strega) ซึ่งเป็นบริษัทย่อยที่ถือหุ้นอยู่ 84.21% ได้ลงนามในสัญญารับเหมาก่อสร้างท่อขนส่งน้ำมัน โครงการขยายท่อขนส่งน้ำมันไปภาคเหนือของบริษัท ขนส่งน้ำมันทางท่อ จำกัด (FPT) มูลค่า 3.3 พันล้านบาท โดยมีระยะเวลาแล้วเสร็จ 24 เดือน
โดยการลงนามมีขึ้นหลังจากที่ Strega ได้เข้าร่วมประมูลงานในงานรับเหมาก่อสร้างท่อขนส่งน้ำมันดังกล่าวเมื่อวันที่ 2 ธ.ค.59 และต่อมาเมื่อวันที่ 22 ธ.ค.59  FPT ได้ประกาศให้ Strega เป็นผู้ชนะการประมูลโครงการดังกล่าว
ทั้งนี้โครงการเป็นการขยายท่อขนส่งน้ำมันไปภาคเหนือ มีระยะการก่อสร้าง 2 ระยะ ประกอบด้วย ระยะที่ 1 จากคลังน้ำมันบางปะอิน ถึงคลังน้ำมันพิจิตร ระยะที่ 2 จากสถานีเพิ่มแรงดันและแยกระบบท่อกำแพงเพชร ถึงคลังน้ำมันนครลำปาง
นอกจากนี้ที่ประชุมคณะกรรมการบริษัทเมื่อวานนี้ ยังอนุมัติแต่งตั้งนายณัฐดนัย อินทรสุขศรี เข้าดำรงตำแหน่ง กรรมการ กรรมการอิสระ และประธานกรรมการตรวจสอบ แทนนางจุไรรัตน์ ปันยารชุน กรรมการ กรรมการอิสระ และประธานกรรมการตรวจสอบ คนเดิมที่ลาออกจากตำแหน่ง โดยให้มีผลตั้งแต่วันที่ 12 ม.ค.เป็นต้นไป
 